text: El curtmetratge d'Estrella Damm, al capdamunt dels vídeos més vists de l'any a YouTube
  11.12.2015 - 13:02
  Actualització: 11.12.2015 - 14:02
  La darrera campanya d'estiu d'Estrella Damm es va basar en un curtmetratge que portava la signatura d'Alejandro Amenábar i sembla que la jugada li ha sortit d'allò més bé a la cervesera catalana. 'D'acord', el títol del film que protagonitzaven Quim Gutiérrez i Dakota Johnson, ha estat el vídeo amb més visualitzacions de l'estat espanyol, segons informa YouTube.
  A banda, també ha estat un dels que més ha marcat tendència, segons un rànquing de YouTube que comptabilitza el nombre de visualitzacions, el temps dedicat a la reproducció, els comentaris i els 'm'agrada' rebuts. La cinta de promoció de 'La cumbre escarlata' i un vídeo del famós usuari de YouTube El Rubius són el segon i tercer més vists.
  Estrella Damm ha canviat aquest any el format del seu tradicional anunci d'estiu amb la filmació del curt 'D'acord'. El curt és dirigit pel realitzador Alejandro Aménabar i hi intervenen dues cares conegudes: l'actor català Quim Gutiérrez i l'actriu nord-americana Dakota Johnson, protagonista del film 'Cinquanta ombres d'en Grey'. També hi actua Natàlia Tena ('10.000 km' i 'Joc de trons') i l'acció se situa a Eivissa.
  Tot i canviar el format del videoclip pel del curtmetratge la campanya ha mantingut un paper destacat per a la música. La cançó escollida enguany és 'Our place', de la cantant Maïa Vidal.